
R A P O R T

asupra propunerii legislative pentru compensarea în bani a tichetelor de călătorie pe cale ferată neutilizate de către pensionari
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru compensarea în bani a tichetelor de călătorie pe cale ferată neutilizate de către pensionari, trimisă cu adresa nr. Pl.x 672 din 13 septembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.664/08.05.2006 - favorabil)

· Comisiei pentru buget, finanţe şi bănci (nr.580/05.10.2006 - negativ)

· Comisiei juridice, de disciplină şi imunităţi (nr.31/1072/02.10.2006 - negativ)

precum şi punctul de vedere al Guvernului (nr.1606/22.05.2006 - negativ).

Propunerea legislativă are ca obiect de reglementare compensarea în bani a tichetelor de călătorie pe calea ferată acordate anual în condiţiile legii, dar neutilizate de către pensionari.
Comisia propune Plenului Camerei Deputaţilor respingerea propunerii legislative din următoarele considerente:

a) întrucât, începând cu anul 2005, s-a reglementat acordarea de produse alimentare familiilor de pensionari în cazul în care nu şi-au utilizat tichetele de călătorie pe calea ferată, la care aceştia au dreptul. Actul normativ care a reglementat aceste prevederi este Ordonanţa de urgenţă a Guvernului nr.71/2004 privind acordarea unor facilităţi familiilor de pensionari, adoptată la finalul anului 2004, fără însă ca suma necesară pentru aplicarea sa să fie prevăzută în bugetul de stat pe anul 2005.
De asemenea, în luna ianuarie 2005 a fost aprobată H.G nr.2403/2004 privind aprobarea Normelor metodologice pentrui aplicarea legii nr.147/2000 privind reducerile acordate pensionarilor pentru transportul intern, cu modificările şi completările ulterioare, şi a Ordonanţei de urgenţă a Guvernului nr.71/2004 privind acordarea unor facilităţi familiilor de pensionari. Data la care această măsură va fi aplicată se va stabili în funcţie de posibilităţile bugetare, prin hotărâre a Guvernului.

b) propunerea de acordare a sumei de 50 lei pentru un tichet de călătorie pe calea ferată neutilizat în anul calendaristic pentru care a fost emis este exagerată, ţinând cont că suma suportată din bugetul de stat, la nivelul preţului mediu al călătoriei, este de cca.10 lei pentru fiecare tichet.
c) iniţiatorii nu au identificat sursele de finanţare în eventualitatea adoptării acestei iniţiative legislative, încălcându-se astfel atât prevederile art.138 alin.(5) din Constituţia României, cât şi cele ale art.15 alin.(1) din Legea nr.500/2002 privind finanţele publice, cu modificările şi completările ulterioare.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 
b) d-l deputat Mihai Dumitriu, în calitate de autor al propunerii legislative

c) invitaţi: d-na Doina Lica – şef serviciu, Ministerul Finanţelor Publice, d-l Florin Stamate – director şi d-na Georgeta Bratu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 8 voturi pentru, 7 voturi împotrivă şi o abţinere.

5. Propunerea legislativă a fost respinsă de Senat în şedinţa din 7 septembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 24 octombrie 2006, Comisia propune respingerea  propunerii legislative.

PREŞEDINTE,




SECRETAR,


Stelian DUŢU




Pavel TODORAN
Întocmit, 

Consilier Adriana Emilia BREAZU

